DÔVODOVÁ SPRÁVA

A. 	Všeobecná časť

	Návrh zákona, ktorým sa mení a dopĺňa zákon č. 600/2003 Z. z. o prídavku na dieťa a o zmene a doplnení zákona č. 461/2003 Z. z. o sociálnom postení v znení neskorších predpisov, predkladá poslankyňa Národnej rady Slovenskej republiky Lucia Nicholsonová.   

Účelom predloženého návrhu zákona je naviazať výplatu prídavku na dieťa, poskytovaného v súčasnosti plošne na všetky nezaopatrení deti, na absolvovanie preventívnych prehliadok u lekára so špecializáciu v odbore pediatria do 7. roku života dieťaťa. Cieľom návrhu je monitorovať zdravotný stav a sociálny status dieťa od jeho najútlejšieho veku minimálne po skončenie povinnej školskej dochádzky a to nepretržite a na pravidelnej báze. 

V súčasnosti je rodičovský príspevok poskytovaný rodičovi alebo inému zákonnému zástupcovi dieťaťa, ktorý sa riadne stará o dieťa - vrátane absolvovania preventívnych prehliadok u detského lekára. Tento príspevok je teda naviazaný na riadne plnenie si rodičovských povinností. Avšak rodičovský príspevok je poskytovaný v drvivej väčšine prípadov do tretieho roku veku dieťaťa maximálne. Len vo výnimočných prípadoch, pokiaľ dieťa je zdravotne ťažko postihnuté, je rodičovský príspevok rodičovi poskytovaný do šiesteho roku veku dieťaťa. Prídavok na dieťa je však neskôr viazaný na plnenie školskej dochádzky od času, kedy je dieťa povinné navštevovať školu, čo nastáva najneskôr po dosiahnutí 7. roku veku dieťaťa. Ak si dieťa neplní riadne školskú dochádzku, príslušný Úrad práce, sociálnych vecí a rodiny rozhodne o tom, že prídavok na dieťa sa bude poskytovať osobitnému príjemcovi. Avšak medzi tretím a siedmym rokom života je jedinou podmienkou na získanie príspevku na dieťa to, že rodič alebo iný zákonný zástupca dieťaťa sa o dieťa stará osobne, tj. že mu dieťa nebolo súdom odobraté. Vo väčšine prípadov tak medzi tretím a siedmym rokom života dieťaťa nemáme žiadne informácie o zdravotnom stave a sociálnom zázemí dieťaťa, ak pracovníci sociálnoprávnej ochrany detínedostanú podnet na prešetrenie pomerov v rodine dieťaťa alebo nemajú iný dôvod skúmať sociálne pomery dieťaťa. 

Jedným z dôvodov na predloženie tohto návrhu je nedávno medializovaný prípad smrti dievčatka, ktoré už malo navštevovať 2. ročník základnej školy, a pracovníci sociálnoprávnej ochrany detí nevedeli, že dieťa zomrelo, a že zároveň rodič tohto dieťaťa naň poberal prídavky. Ďalším z dôvodom je snaha o zlepšenie prevencie chorôb pri najmenších deťoch tak, aby sme mali kompletný prehľad o zdravotnom vývoji konkrétneho dieťaťa. Špecificky napríklad zdravotný stav detí žijúcich v oblastiach s koncentrovanou chudobou nie je najlepší a toto opatrenie zabezpečí, že zákonní zástupcovia dieťaťa budú motivovaní absolvovať preventívnu prehliadku u pediatra na pravidelnej dvojročnej báze. Zároveň to zabezpečí evidenciu detí medzi 3. a 7. rokom života detí v čase, keď ešte nenavštevujú základnú školu v rámci plnenia povinnej školskej dochádzky, pretože predškolská dochádzka nie je povinná. Súčasne nebude možné, aby zákonný zástupca poberal prídavok na dieťa medzi 3. a 7. rokom života bez toho, aby bolo zrejmé, či sa o dieťa riadne stará alebo nie. 

Návrh je koncipovaný tak, aby zákonný zástupca dieťaťa musel s dieťaťom absolvovať preventívne prehliadky v 5. roku veku dieťaťa a medzi 6. a 7. rokom veku dieťaťa pre získanie prídavku na dieťa. Ide o preventívne prehliadky plne hradené už v súčasnosti z verejného zdravotného poistenia v zmysle zákona č. 577/2004 Z. z. o rozsahu zdravotnej starostlivosti uhrádzanej na základe verejného zdravotného poistenia a o úhradách za služby súvisiace s poskytovaním zdravotnej starostlivosti. Absolvovanie preventívnych prehliadok u pediatra preukazuje zákonný zástupca dieťaťa, pričom spôsob preukazovania je potrebné upraviť podzákonným právnym predpisom tak, aby v čase dosiahnutia príslušného veku dieťaťa rodič preukazoval splnenie povinnosti absolvovať preventívnu prehliadku u pediatra. V prípade, že túto povinnosť rodič nesplní, bude mu nárok na prídavok na dieťaťa odňatý rozhodnutím o zastavení výplaty prídavku do času, kým preukáže splnenie tejto podmienky. Vzhľadom na to, že preventívne prehliadky sú v rozsahu tak ako uvádzame vyššie, plne hradené z verejného zdravotného poistenia už v súčasnosti, nevznikajú v tomto ohľade vyššie nároky na výdavky z verejného zdravotného poistenia. Vzhľadom na skutočnosť, že rodičia musia dokazovať splnenie tejto povinnosti už pri poberaní rodičovského príspevku, verím, že je administratívne zvládnuteľné preukazovanie splnenia tejto povinnosti aj v prípade výplaty prídavku na dieťa. 

	Predložený návrh zákona môže mať negatívny vplyv na štátny rozpočet, rozpočty obcí a vyšších územných celkov a nemá negatívny vplyv na životné prostredie, na zamestnanosť, podnikateľské prostredie a informatizáciu spoločnosti. 

	Predložený návrh zákona je v súlade s Ústavou Slovenskej republiky, ústavnými zákonmi a s medzinárodnými zmluvami, ktorými je Slovenská republika viazaná.

B. 	Osobitná časť

K Čl. I
Bod 1
Spresňujú sa podmienky na vznik nároku na prídavok na dieťa tak, aby bolo potrebné rovnako ako pri poskytovaní rodičovského príspevku splniť podmienku riadnej starostlivosti o dieťa pre vznik nároku na prídavok na dieťa. 

Bod 2
Dopĺňa sa definícia riadnej starostlivosti podobne ako je upravená v prípade rodičovského príspevku tak, aby podmienkou získania nároku na prídavok na dieťa bola riadna starostlivosť o dieťa vrátane absolvovania preventívnych prehliadok do 7. roku veku dieťaťa. Vzhľadom na skutočnosť, že najneskôr od 7. roku veku dieťaťa je toto dieťa povinné navštevovať základnú školu. Zároveň sa dopĺňa aj odkaz pod čiarou tak, aby bolo zrejmé, že ide o preventívne prehliadky tak, ako sú v súčasnosti definované ako úkony zdravotnej starostlivosti v rozsahu, ako sú uhrádzané z verejného zdravotného poistenia. 

K Čl. II

Navrhuje sa účinnosť zákona od 1. apríla 2013 vzhľadom na dĺžku legislatívneho procesu. 

